als_Latn dik_Latn sag_Latn
EPISKOPI I APOLLONISE, NIKOLLA (HYKA)
Në një ribotim të fundit të pikëpamjeve të tij në gazetën Dita (21.04.2015), z. M. Zeqo pyet veten: “Ç’faj kam unë që Janullatosi meshon në greqisht?”. Përgjigjja është shumë e thjeshtë: Kryepiskopi e kryen Liturgjinë Hyjnore në shqip. Zhurma e madhe që është krijuar pas Pashkës kundër Kishës Orthodhokse, mbështetet në një keqinformim, ose më saktë në një GËNJESHTËR të madhe: se Shërbesat e Shenjta në Kishën Orthodhokse Autoqefale të Shqipërisë kryhen në gjuhën greke. Por realiteti është i kundërt: ato kryhen në gjuhën shqipe. Si z. Zeqo ashtu edhe kushdo tjetër mund të vizitojnë kur të dëshirojnë kishat orthodhokse në Tiranë, Durrës, Shkodër, Elbasan, në Shpat, në Kavajë dhe të sigurohen se Shërbesat e Shenjta kryhen në gjuhën shqipe.
Fillesën e këtij sulmi të padrejtë e bëri z. Blushi, me shkak ceremoninë e Pashkës. Sikundër dihet, janë dhënë nga shumë anë përgjigje të qarta për pasaktësinë e pohimeve të tij. Po të kishte interes të vërtetë për faktet, do të dëgjonte njëkohësisht edhe përkthimin në shqip nga Episkopi i Bylisit, Asti, dhe në vazhdim Kryepiskopin Anastas, teksa thoshte vargje biblike me një shqipe të pastër. Transmetimi i Liturgjisë Hyjnore paskale, që zgjati tri orë,është i regjistruar nga Televizioni Publik dhe ekziston në internet – kushdo që interesohet mund ta shikojë. Një përqindje e vogël ka fjalë në greqisht. Predikimi u lexua në dy gjuhë. E tërë Liturgjia u krye nga Kryepiskopi, si çdo të diel, në gjuhën shqipe. Këto janë fakte që nuk mund të vihen fare në dyshim. Megjithatë, njerëz të ndryshëm, për arsyet e tyre, me kokëfortësi, vënë në dyshim këto fakte duke keqinformuar opinionin publik. Kësaj sajese që i takon botës së fantazisë, i janë dhënë përgjigje në mënyrë të përsëritur. Pikërisht këtu qëndron përgjegjësia e intelektualëve seriozë për të kontribuar në informimin objektiv. Continue reading
ltg_Latn als_Latn als_Latn